Noetzie-kastele in Knysna onder die hamer | Maroela Media
Die Noetzie-kastele in Knysna (Foto: Verskaf)
Nadat die Noetzie-kastele in Knysna in die Wes-Kaap sedert 2015 geen belowende kopers aanlyn getrek het nie, gaan dié eiendom in Februarie vanjaar weer onder die hamer kom.
Dié kastele, wat uit drie afsonderlike "kastele" bestaan en deel vorm van die eksklusiewe Pezula-oord en -hotel, is sewe jaar gelede vir meer as R35 miljoen rand verkoop, maar kon sedert 2015 nié 'n koper kry wat bereid was om die eiendom vir sowat R56 miljoen te koop nie.
Joff van Reenen, die hoofafslaer en direkteur van High Street wat dié eiendom gaan opveil, sê unieke eiendomme soos dié kastele verkoop dikwels soos soetkoek op veilings.
Die kastele, wat altesaam sowat 1 000 m² groot is, het onder meer 'n groot private tuin wat net enkele meters weg van die Noetzie-strand af is. Daar is ook 'n spa, 'n ten volle toegeruste gimnasium, 'n terras met 'n uitsig op die see waar dolfyne en walvisse baie dikwels te sien is en 'n verhitte swembad. Die hoofkasteel alleen is sowat 650 m² groot.
Oudpres. Nelson Mandela het dié eiendom glo as 'n "pragtige stukkie hemel" bestempel nadat hy en Graça Machel vir 'n tien dae lange wegbreekkans daar gekuier het.
Die kastele het vroeër verlede jaar 'n toekenning vir die beste buitelandse eiendom ontvang in die gesogte CNBC- internasionale eiendomtoekennings. Die eiendom is aangewys uit 4 000 inskrywings uit 56 verskillende lande.
Die veiling vind op 21 Februarie by Summer Place in Hyde Park in Johannesburg plaas. Diegene wat aan die veiling wil deelneem, moet vooraf op High Street se webwerf registreer.
Vir meer inligting, besoek die amptelike Noetzie-kastele-webwerf.
Noetzie-strand in Knysna (Foto: Verskaf)
Deel van: Geldsake, Reis, SA-nuus
Sou graag wou koop maar moes my kinders se skoolklere en skoolfonds betaal. Nou moet ek maar laat verbygaan.
Sou ook graag wou koop, maar sit in die buiteland en het n kind wat draadjies het en dit het my n knou gegee teen $8500, maar gelukkig gaan my kind aan die einde van alles n "million dollar smile" hê.
Aanvaar hulle tjeks?
Ons wou laasjaar met Kaap vakansie afdraai soontoe. Die grondpad was egter so vrot sleg dat ons na 3 km moes omdraai. Dit lyk pragtig op die fotos , moet enigeen erken.